《尤生说字》
宋代·王洋

正名百物与神谋，祸福无门亦自求。
君独何心分象数，笔端无复见生牛。
探心取意陈前修，一字或可谈封侯。
逆知喜怒容点头，攻君乃是操君矛。
谣书失脚似可笑，杂今杂古近同调。
乃知人事亦天然，吾心或者司化权。

作者简介：（1087—1154）宋楚州山阳人，字元渤。王资深子。徽宗宣和六年进士。高宗绍兴初诏试馆职，历秘书省正字、校书郎、守起居舍人，擢知制诰。十年以权发遣吉州换邵武军。洪皓使金归，人无敢过其居，洋独与往来，为人诬告与闻洪皓欺世飞语，以直徽猷阁出知饶州。寓居信州，有荷花水木之趣，因号王南池。善诗文，其诗极意镂刻，文章以温雅见长。有《东牟集》。